Dr Name Birsfälde leitet sich vo de früechere Fälder an dr Birs ab. In dr lokale Umgangssproch sait me Birsfälde au "Blätzbums". Noch offizielle Erklärigsversuch stammt dä Name vom früechere Flugplatz uf em Stärnefäld, wonoch  mit "Blatz" dr Flugblatz und mit "Bums" dr Lärm, wo d Flugzüüg gmacht hai, gmeint siige. Es isch aber wahrschiinliger, ass dr Name us mittelalterlige Ziite stammt. Denn zumol isch s Dalbedoor in dr Basler Stadtmuure z Nacht zue gsi, und so hai sich d Züg vo de Händler bis noch Birsfälde gstaut. Prostituierti hai die Situation usgnützt und dr potenzielle Kundschaft ihri Dienst uf de Fälder abote; die vulgäri Bezeichnig isch in dr Umgangssproch denn für s ganze Dorf überno worde und isch bis hüte verbreitet.